বিজয় হাজারে ট্রফিতে কেন নেই স্যামসন, তদন্তে BCCI!

ওয়েব ডেস্ক: আর দিনকয়েকের মধ্যেই আইসিসি চ্যাম্পিয়ন্স ট্রফির (ICC Champions Trophy 2025) দল ঘোষণা করবে বিসিসিআই (BCCI)। এই দলে উইকেটকিপার-ব্যাটার হিসেবে থাকার জোরালো সম্ভাবনা রয়েছে সঞ্জু স্যামসনের (Sanju Samson)। কিন্তু চলতি বিজয় হাজারে ট্রফিতে (Vijay Hazare Trophy) কেরালার হয়ে খেলছেন না তিনি। কেন খেলছেন না, তা জানতে নাকি তদন্ত করতে চলেছে ভারতীয় বোর্ড। এমনকী সন্তোষজনক কারণ দর্শাতে না পারলে চ্যাম্পিয়ন্স ট্রফির দলে নাও থাকতে পারেন দক্ষিণী ক্রিকেটার।

বিজয় হাজারেতে স্যামসনকে দলে রাখেনি কেরালা ক্রিকেট অ্যাসোসিয়েশন (KCA)। কারণ তিনি নিজেই সরে দাঁড়ানোর সিদ্ধান্ত নিয়েছিলেন। বিসিসিআই-এর এক সূত্র বলছেন, “বোর্ড এবং নির্বাচকরা ঘরোয়া ক্রিকেটের গুরুত্ব সম্পর্কে যথেষ্ট পরিষ্কার বার্তা দিয়ে এসেছে। গত বছর অনুমতি ছাড়াই ঘরোয়া ক্রিকেট না খেলায় শ্রেয়স আইয়ার (Shreyas Iyer) এবং ঈশান কিষানকে (Ishan Kishan) বার্ষিক চুক্তি থেকে বাদ দেওয়া হয়। সঞ্জুর ক্ষেত্রেও বোর্ড এবং নির্বাচকদের কোনও কারণ দেখানো হয়নি। এখনও পর্যন্ত যা জানা গিয়েছে তা হল, ও দুবাইতেই বেশি সময় কাটাচ্ছে।”

আরও পড়ুন: আজ জামশেদপুর ‘দুর্গ’ ধ্বংস করতে পারবে মোহনবাগান?

ওই সূত্র আরও বলেন, “নির্বাচকরা সঙ্গত কারণ চান। নয়তো এই ওডিআই মরসুমে তাঁকে বিবেচনা করা কঠিন হয়ে পড়বে। কেসিএ-র সঙ্গে সঞ্জুর তিক্ত ইতিহাস, কিন্তু সেটা ওঁকেই ঠিক করে নিতে হবে। রাজ্য অ্যাসোসিয়েশনের সঙ্গে ভুল বোঝাবুঝিতে খেলবেন না, এটা হতে পারে না। বিজয় হাজারের আগে মুস্তাক আলি ট্রফিতে খেলেছিল ও।” এদিকে প্রাক্তন ভারতীয় ক্রিকেটার হরভজন সিং চ্যাম্পিয়ন্স ট্রফির জন্য ঋষভ পন্থের আগে স্যামসনকে রাখছেন।