নিলামের আগে এই বিশ্বজয়ী তারকাকে ছেঁটে ফেলবে CSK! কিন্তু কেন?

ওয়েব ডেস্ক: ডিসেম্বরেই বসতে পারে মিনি নিলামের আসর। তার আগেই আইপিএল-২০২৬ (IPL 2026) নিয়ে শুরু হয়ে গিয়েছে গুঞ্জন। কোন নবাগত সুযোগ পাবেন, কোন কিংবদন্তি বাদ পড়বেন, কার কার সঙ্গে ঘটবে দলবদলের ঘটনা- এসব নিয়ে চলছে জল্পনা। এর মধ্যে সবথেকে বেশি গুঞ্জন শুরু হয়েছে চেন্নাই সুপার কিংসয়ের (Chennai Super Kings) বিশ্বজয়ী ক্রিকেটারকে ঘিরে। শোনা যাচ্ছে, হলুদ ব্রিগেডের এই তারকাকে নিতে আগ্রহী রাজস্থান রয়্যালস (Rajasthan Royals)। পরিবর্তে পিঙ্ক ব্রিগেডের এক বড় ক্রিকেটারকে দলে নিতে পারে সিএসকে।

কানাঘুষো শোনা যাচ্ছে, চেন্নাই সুপার কিংস দলের প্রাক্তন অধিনায়ক রবীন্দ্র জাদেজাকে (Ravindra Jadeja) ট্রেড করতে চলেছে। পরিবর্তে রাজস্থান রয়্যালসের অধিনায়ক সঞ্জু স্যামসন (Sanju Samson) যোগ দিতে পারেন কিংস শিবিরে। যদিও চেন্নাইয়ের পক্ষ থেকে এখনও পর্যন্ত কোনও এ নিয়ে কোনও আনুষ্ঠানিক ঘোষণা সামনে আসেনি। তবুও ক্রিকেট মহল মনে করছে যে, জাদেজা ও সঞ্জুর অদলবদল এখন সময়ের অপেক্ষা।

আরও পড়ুন: ডিসেম্বরেই IPL-এর নিলাম! কোথায় বসছে আসর? জানুন বড় খবর

উল্লেখ্য, ২০১২ সাল থেকে চেন্নাইয়ের গুরুত্বপূর্ণ সদস্য হয়ে আছেন রবীন্দ্র জাদেজা। ২০২২ সালে ধোনির বদলে তাঁর হাতেই তুলে দেওয়া হয় অধিনায়কত্ব। কিন্তু মাঝপথেই সেই দায়িত্ব ছেড়ে দেন তিনি। এরপর গুজব ছড়িয়েছিল, সিএসকে তাঁকে ছেড়ে দেবে। তবে তারপর আর জাদেজাকে ট্রেড বা রিলিজ করেনি সিএসকে। এখন আবার শোনা যাচ্ছে, জাদেজাকে দলে পেতে মরিয়া রাজস্থান রয়্যালস। এই দলেই ২০০৮ সালে আইপিএল কেরিয়ার শুরু করেন এবং সেবছর ট্রফি জেতে দল। ১৬ বছর পর ফের পুরানো দলে ফিরতে পারেন তিনি।

অন্যদিকে, চোট ও নেতৃত্বের চাপের কারণে গত মরসুমে সঞ্জু স্যামসনও ছিলেন আলোচনায়। তখন থেকেই শোনা যাচ্ছিল, রাজস্থান ছাড়তে চাইছেন সঞ্জু। এখন চেন্নাইয়ের মতো স্থিতিশীল দলে সুযোগ পেলে তা তাঁর কেরিয়ারের নতুন অধ্যায় খুলে দিতে পারে। এদিকে ধোনির পর চেন্নাইয়ে নতুন উইকেটকিপার-ব্যাটারের হিসেবে কেউই সেভাবে উঠে আসতে পারেননি। সেক্ষেত্রে সিএসকে দলে সঞ্জু স্যামসন দুর্দান্ত বিকল্প হতে পারেন।